เฮอร์เบิร์ต ฮูเวอร์

เฮอร์เบิร์ต คลาร์ก ฮูเวอร์ (10 สิงหาคม ค.ศ. 1874 – 20 ตุลาคม ค.ศ. 1964) เป็นประธานาธิบดีสหรัฐคนที่ 31 ดำรงตำแหน่งตั้งแต่ ค.ศ. 1929 ถึง ค.ศ. 1933 ก่อนหน้าที่จะดำรงตำแหน่งประธานาธิบดี ฮูเวอร์เป็นวิศวกรเหมืองแร่ผู้มั่งคั่ง เขาเป็นผู้นำคณะกรรมการบรรเทาทุกข์ในเบลเยียมในช่วงสงครามและเป็นผู้อำนวยการสำนักงานบริหารอาหารสหรัฐ ตามมาด้วยการบรรเทาทุกข์หลังสงครามในยุโรป ในฐานะสมาชิกพรรคริพับลิกัน เขาเคยดำรงตำแหน่งรัฐมนตรีว่าการกระทรวงพาณิชย์สหรัฐคนที่สามตั้งแต่ ค.ศ. 1921 ถึง ค.ศ. 1928 ก่อนจะได้รับเลือกตั้งเป็นประธานาธิบดีใน ค.ศ. 1928 การดำรงตำแหน่งประธานาธิบดีของเขาถูกครอบงำด้วยภาวะเศรษฐกิจตกต่ำครั้งใหญ่ และนโยบายกับวิธีการของเขาในการต่อสู้กับภาวะดังกล่าวถูกมองว่าไร้ประสิทธิภาพ ท่ามกลางความไม่เป็นที่นิยม เขาพ่ายแพ้การเลือกตั้งซ้ำให้กับแฟรงคลิน ดี. โรเซอเวลต์อย่างขาดลอยใน ค.ศ. 1932
ฮูเวอร์เกิดในครอบครัวนิกายเควกเกอร์ที่เวสต์แบรนช์ รัฐไอโอวา และเติบโตในรัฐออริกอน เขาเป็นหนึ่งในผู้สำเร็จการศึกษารุ่นแรกของมหาวิทยาลัยสแตนฟอร์ดที่ก่อตั้งขึ้นใหม่ใน ค.ศ. 1895 ฮูเวอร์เข้ารับตำแหน่งกับบริษัทเหมืองแร่ในลอนดอนซึ่งดำเนินงานในออสเตรเลียและจีน เขากลายเป็นวิศวกรเหมืองแร่ที่ร่ำรวยอย่างรวดเร็ว ใน ค.ศ. 1914 เมื่อเกิดสงครามโลกครั้งที่หนึ่ง เขาจัดตั้งและเป็นผู้นำคณะกรรมการบรรเทาทุกข์ในเบลเยียม องค์กรบรรเทาทุกข์ระหว่างประเทศที่จัดหาอาหารให้กับเบลเยียมที่ถูกยึดครอง เมื่อสหรัฐเข้าร่วมสงครามใน ค.ศ. 1917 ประธานาธิบดีวูดโรว์ วิลสันแต่งตั้งให้ฮูเวอร์เป็นผู้นำสำนักงานบริหารอาหาร เขาโด่งดังในฐานะ "ผู้เผด็จการอาหาร" ของประเทศ หลังสงคราม ฮูเวอร์เป็นผู้นำสำนักงานบรรเทาทุกข์อเมริกา ซึ่งจัดหาอาหารให้กับผู้คนหลายล้านคนที่อดอยากในยุโรปกลางและตะวันออก โดยเฉพาะรัสเซีย การรับใช้ชาติในช่วงสงครามทำให้ฮูเวอร์เป็นที่ชื่นชอบของกลุ่มหัวก้าวหน้าหลายคน และเขาพยายามเสนอชื่อชิงตำแหน่งประธานาธิบดีสหรัฐในนามพรรคริพับลิกันในการเลือกตั้ง ค.ศ. 1920 แต่ไม่สำเร็จ
ฮูเวอร์ดำรงตำแหน่งรัฐมนตรีว่าการกระทรวงพาณิชย์ภายใต้ประธานาธิบดีวาร์เรน จี. ฮาร์ดิงและแคลวิน คูลิดจ์ ฮูเวอร์เป็นสมาชิกคณะรัฐมนตรีที่มีบทบาทและเป็นที่รู้จักอย่างมาก จนได้รับฉายาว่า "รัฐมนตรีกระทรวงพาณิชย์และปลัดกระทรวงในทุกกรมกอง" เขามีอิทธิพลในการพัฒนาการเดินทางทางอากาศและวิทยุ ฮูเวอร์เป็นผู้นำการตอบสนองของรัฐบาลกลางต่อเหตุน้ำท่วมใหญ่แม่น้ำมิสซิสซิปปี ค.ศ. 1927 เขาชนะการเสนอชื่อเป็นตัวแทนพรรคริพับลิกันในการเลือกตั้งประธานาธิบดี ค.ศ. 1928 และเอาชนะผู้สมัครจากพรรคเดโมแครต อัล สมิท ไปอย่างถล่มทลาย ใน ค.ศ. 1929 ฮูเวอร์เข้ารับตำแหน่งประธานาธิบดี อย่างไรก็ตาม ในช่วงปีแรกของการดำรงตำแหน่ง ตลาดหุ้นล่ม เป็นสัญญาณการเริ่มต้นภาวะเศรษฐกิจตกต่ำครั้งใหญ่ ซึ่งครอบงำการดำรงตำแหน่งประธานาธิบดีของฮูเวอร์จนกระทั่งสิ้นสุดลง เขาสนับสนุนการส่งชาวเม็กซิโกกลับประเทศและการตอบสนองของเขาต่อภาวะเศรษฐกิจตกต่ำครั้งใหญ่นั้นถูกมองอย่างกว้างขวางว่าไม่กระตือรือร้น
ในช่วงที่ภาวะเศรษฐกิจตกต่ำครั้งใหญ่กำลังดำเนินอยู่ เขาพ่ายแพ้อย่างขาดลอยให้กับผู้ท้าชิงจากพรรคเดโมแครต แฟรงคลิน ดี. โรเซอเวลต์ ในการเลือกตั้งประธานาธิบดี ค.ศ. 1932 การเกษียณของฮูเวอร์ยาวนานกว่า 31 ปี ถือเป็นการเกษียณอายุหลังพ้นตำแหน่งประธานาธิบดีที่ยาวนานที่สุดครั้งหนึ่ง เขาเป็นผู้ประพันธ์ผลงานมากมายและมีแนวคิดอนุรักษนิยมมากขึ้นในช่วงที่เกษียณอายุ เขาวิพากษ์วิจารณ์นโยบายต่างประเทศของโรเซอเวลต์และนโยบายสัญญาใหม่อย่างรุนแรง ในช่วงทศวรรษ 1940 และ 1950 ทัศนคติของสาธารณชนต่อฮูเวอร์ดีขึ้นอย่างมาก ส่วนใหญ่เป็นผลมาจากการที่เขาทำหน้าที่ในภารกิจต่าง ๆ ให้กับประธานาธิบดีแฮร์รี เอส. ทรูแมนและดไวต์ ดี. ไอเซนฮาวร์ รวมถึงการเป็นประธานคณะกรรมการฮูเวอร์ที่ทรงอิทธิพล การประเมินการดำรงตำแหน่งประธานาธิบดีของเขาโดยนักประวัติศาสตร์และนักรัฐศาสตร์โดยทั่วไปจัดเขาเป็นประธานาธิบดีที่ต่ำกว่าค่าเฉลี่ยอย่างมาก แม้ฮูเวอร์จะได้รับคำชมจากการกระทำของเขาในฐานะนักมนุษยธรรมและเจ้าหน้าที่รัฐก็ตาม